3-jarige word lid van Mensa | Netwerk24
3-jarige word lid van Mensa
22 Januarie 2020 14:08
Muhammad Haryz Nadzim is genooi om lid van Mensa te word nadat hy deur 'n psigiater getoets is en 142 op die Stanford-Binet IK-toets behaal het. Dit het hom in die 99,7de persentiel geplaas, sê sy ma, Nur Anira Asyikin.
John Stevenage, hoof van die Britse Mensa, het Haryz by die vereniging verwelkom.
Die Mensa-toets vir kinders onder tien bestaan uit 'n kombinasie van rekeningkunde, lees, onthouvermoë en logiese denke.
Anira woon in Durham, Engeland, en is 'n ingenieur. Sy sê haar familie het vroeg geweet Haryz is spesiaal. Sy noem hom haar "klein breinboks" maar sê hy is eintlik net 'n normale driejarige wat daarvan hou om met sy Lego en klei te speel, te verf en te lees. Hy is ook baie lief daarvoor om te sing.
"Ons is trots op Haryz en ons glo hy gaan in die toekoms baie aan die gemeenskap teruggee," sê Anira.
In 2007 het Mikhail Ali van Engeland ook op drie jaar oud lid van Mensa geword.
In die deelstaat Arizona in die VSA het die driejarige Alexis Martin in 2014 'n lid van Mensa geword. Die dokters wat haar getoets het, het gesê sy het so goed daarin gedoen dat dit onmoontlik was om 'n IK-syfer te bepaal. Dit beteken haar IK was hoër as 160, wat haar slimmer maak as 99,9% van mense in die wêreld.
Die gemiddelde mens se IK is 100.
Haar pa, Ian, het vertel sy het op die ouderdom van 12 tot 18 maande die vorige aand se slaaptydstorie opgesê terwyl hulle in die kar ry. Dit was woord vir woord soos dit gelees is. – Bronne: CNN, Fox59, The Oprah Winfrey Show